
Riigihanke „Hooldusvahendite soetamine 2016-2017“ korraldamine 
1. Asjaolud ja menetluse käik

Narva Sotsiaaltöökeskuse tegevus korraldatakse kolme osakonna kaudu: Hooldekodu, Turvakodu ja Sotsiaalmaja. Hooldekodu osakonna tegevuse eesmärgiks on ajutise või alalise hooldamise ja rehabilitatsiooni osutamine eakatele ja puuetega isikutele, kes ei ole suutelised iseseisvalt toime tulema ning kelle toimetulekut ei ole võimalik tagada teiste sotsiaalteenuste või muu abi osutamisega.

Turvakodus osutatakse järgmisi teenuseid: laste varjupaiga teenus, asenduskoduteenus (alates 01.06.2015.a), päevahoiuteenus, vähekindlustatud perekondadest laste tasuta toitlustamine, kriisirühmadesse kuuluvate emade abistamine vastsündinu hooldamisel, psühholoogiline nõustamine ning sotsiaalnõustamine.

Narva Sotsiaaltöökeskuses elavate laste ja eakate jaoks tuleb hankida hooldusvahendid (mähkmed, aluslinad ja pesukindad), mille jaoks tuleb läbi viia hankemenetlus. Riigihanke eesmärgiks on sõlmida hankelepingud, mille objektiks on mähkmete, aluslinade ja pesukinnaste ostmine kahe (2) aasta jooksul (2016-2017). Eeldatav maksumus on 100000 eurot (ilma km-ta).

Narva linna ja linna arvestusüksuse eelarvestrateegias 2016-2019 on planeeritud Narva linna Sotsiaalabiameti hallatava asutuse Narva Sotsiaaltöökeskuse majandamistegevusega (toitlustusteenus, hooldusvahendite soetamine, pesu pesemise teenus ja hügieeni- ja puhastusvahendite soetamine) seotud kulud. 
2. Õiguslikud alused

2.1. Riigihangete seaduse (RHS) §10 lõike 1 punkti 2 alusel on riigihangete seaduses sätestatud korda kohustatud järgima kohaliku omavalitsuse üksus, kohaliku omavalitsuse asutus või kohalike omavalitsuste ühendus, kes riigihangete seaduse mõistes on hankija.
2.2. RHS §15 lõike 1 punkti 2 kohaselt riigihanke hankemenetluse korraldamise, ehitustööde kontsessiooni andmise ja ideekonkursi korraldamise kohustuse maksumuse piirmäär (edaspidi riigihanke piirmäär) käesoleva seaduse tähenduses on 2008. aastal ja hiljem alustatud riigihangete puhul asjade ja teenuste hankelepingu ning ideekonkursi korral 40 000 eurot, ehitustööde hankelepingu ja ehitustööde kontsessiooni korral 250 000 eurot.

2.3. Vastavalt Narva Linnavalitsuse 08.03.2006 määruse nr 298 "Riigihangete läbiviimise reglement" §6 riigihanke pakkumismenetlust algatatakse ning pakkumismenetluse liigi ja riigihanke eest vastutav isik määratakse Narva Linnavalitsuse korralduse või Narva Linnavolikogu otsusega.
2.4. Kohaliku omavalitsuse üksuse finantsjuhtimise seaduse §28 lõike 3 kohaselt valla- ja linnavalitsus, kohaliku omavalitsuse üksuse ametiasutus ning ametiasustuse hallatav asutus võivad sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias.
3. Otsus

3.1. Algatada „Hooldusvahendite soetamine 2016-2017“ riigihanke menetlus vastavalt lisatud hankedokumentidele. 

3.2.  Määrata punktis 3.1 nimetatud riigihanke hankijaks Narva Sotsiaaltöökeskus, riigihanke eest vastutavaks isikuks Narva Sotsiaaltöökeskuse juhataja Tatjana Stolfat ja volitatud isikuks Narva Sotsiaaltöökeskuse juhataja asetäitja Yulia Khoreva.
3.3. Volitada Narva Sotsiaaltöökeskust (asutuse põhimääruse järgi selle esindaja isikus) sõlmima edukaks tunnistatud pakkumuse esitanud pakkujaga hankeleping.

4. Rakendamissätted

4.1. Korraldus jõustub seadusega sätestatud korras.

4.2. Pakkuja, taotleja või hankemenetluses osalemisest huvitatud isik võib riigihangete seaduses sätestatud korras vaidlustada hankija tegevust, sealhulgas hanke alusdokumenti.

